**Protokoll fra styremøte i Midt-Norge Travforbund tirsdag 13. oktober 2015, kl 18.00, « Mellomen» - Leangen Travbane**

**Tilstede: Edmund Morewood, Ketil Oksvold, Geir Trøan, Noralf Brækken,**

**Rolf Inge Furuhaug, Laila Næve, Sverre Hosen og fra ca kl 19.30 Sven-Tore Jacobsen**

**Forfall: Carl Petter Brun, Roger Rundhaug**

**Saksliste:**

**Sak 1: Godkjenning av protokoll fra styremøte 29. september**

Protokoll godkjent.

**Sak 2: Høstkonferansen**

31 lag, 62 personer deltok. Mange positive tilbakemeldinger fra deltakerne. TRAV 2020 med gruppearbeid, ble godt mottatt. Det var mange gode diskusjoner i gruppene. Det ble litt lite tid til så mange spørsmål, men denne type oppgaver, kan godt gjentas. Det gir et stort engasjement.

Litt synd at saken med info fra DNT ble strøket pga omdisponering av tiden, da saken Nye Leangen krevde lengre tid.

Svarene fra gruppearbeidet renskrives og sendes ut til lagene.

Terminlisten 2016 renskrives og sendes ut til lagene. Raumas kjøring ble flyttet til 13. august(fra 9. juli).

Det må settes opp klare retningslinjer for avviklingen av mønstrings og prøveløp. Viktig ved innmelding at alle attester, bl.a. vaksinasjon må være i orden før innmelding. Innmelding må skje via Leangen. Alle resultater må være innsendt til Leangen før kl 08.00 første arbeidsdag etter lokalkjøringen.

**Sak 3: Finansiering Klasseløpene**

Sportsavdelingen ved Jan Hedren har sendt ut utfordringen til alle forbund og lag, med svarfrist 26. oktober.

Forbunds styrets foreslår følgende alternative løsninger:

1. Premienivå må ned
2. Flere innskudd, totalt mer innbetalt, men terminbeløpene kan reduseres
3. Se på en ordning hvor man kan kjøpe seg inn igjen, forutsatt at man har betalt noen terminer før man strøk seg. Det må da gjøres før siste termin, og beløpet må være høyt. Minimum lik siste premien. USA skal visstnok ha en slik ordning.
4. Betale en engangssum ved første termin. Det kan gi en gevinst til hesteeier ved at man betaler inn totalt litt mindre, enn ved mange terminer og det blir mindre å administrere til DNT. Sverige skal ha en slik ordning.

**Sak 4: Lovendring i Lov for Midt-Norge Travforbund**

Saken utsettes til et senere styremøte.

**Sak 5: Rekruttering til travsporten i Midt-Norge**

Det sendes ut et skriv til lagene, med en del spørsmål, som ønskes besvart. Lagene møtes så i regionene, hvor disse diskuteres og det settes opp svar fra hver enkelt region.

Behandles til slutt i forbundsstyret hvor en plan med mål for rekruttering til travet i Midt-Norge.

**Sak 6: Regnskap pr 30.09.15**

Regnskapet ble gjennomgått av Sverre. Det viser et resultat pr 30.09.15 på kr 142512,22.

Det har vært arrangert en samling for banemestrene på totobanene, hvor også det ble invitert til deltakelse fra lokalbanene. Det ble bevilget et tilskudd på kr 1250,- pr region, for en deltaker. Orkdal, Gauldal og Trondheims regionen hadde deltakere.

Det har vært arrangert Ungdomssamling i regi DNT, hvor Midt-Norge hadde 12 av 50 deltakere. Det var på forhånd ikke bevilget noe tilskudd fra forbundet. Med bakgrunn i de tilskudd som er bevilget til ponniinstruktører, ponnilandsleir og banemestersamling, foreslo Rolf og Sverre at det burde også bevilges til ungdomssamlingen. Det gis et reisetilskudd på kr 1250,- pr deltaker.

Alle tilskuddene dekkes av egenkapitalen. Dette er god anvendelse av midlene og gir kompetanseheving på mange nivåer i lagene.

**Sak 7: Hva skjer i regionene? NYTT PUNKT på dagsorden**

Sverre foreslo ved innkallingen et nytt punkt på agendaen på forbundets styremøter.

*Hva skjer i regionene?*

Her skal styremedlemmene gi en kort oppsummering av hva det har vært og hva det jobbes med i sin region. Dette vil vise forbundets aktiviteter i hverdagstravet. Det vil kunne inspirere regionene til økt aktivitet og nye aktiviteter. Det vil også vise at de enkelte medlemmers innsats ute i hverdagen, også er et tema for forbundsstyret.

**Møre**: Det jobbes med å slå sammen Tresfjord med et av regionens øvrige lag.

**Trondheim**: De gjennomgår samarbeidsformen rundt lokalkjøringer. Det sees på mulighetene for Ungdomssamling. Ett av lagene står for gjennomføringen av rutineløpene på Leangen.

**Gauldal:** Har gjennomført ei lokalkjøring med god deltakelse og god støtte fra næringslivet. Stor aktivitet på banen i vollmarka. Ca 120 hester bruker banen til trening gjennom året. Det står oppstallet 40 hester på banen. I regionen er det mer enn 200 løpshester. Forbereder Til Start.

**Fosen:** Har hatt regionsmøte, hvor bl.a. «klasseløpsfinansieringen», lokalkjøringer 2016, mønstrings- og prøveløp var tema. Det jobbes godt i flere av lagene. Godt arrangement på Hestens Dag. Forbereder Til Start.

**Orkdal**: Har jevnlige regionsmøter, hvor saker fra forbundet og DNT behandles fortløpende. Drar fordel av samarbeidet i regionen i fb m totokjøringene de har hatt siste to år og får neste år. De jobber med muligheten for Ungdomssamling i regionen, samt mot felles Hestens Dag og rekruttering. De ønsker seg kurs.

**Ponni sør:** Deltok på bedriftsmesse på Leangen. Der stilte de sammen med Ponni nord med 3 ponnier (1 fra sør og 2 fra nord). Meget godt mottatt innslag på messen. Vellykket

Ingen fra region Nord tilstede.

**Sak 8. Forbundssekretærens kvarter**

Mye arbeid i forkant med Høstkonferansen.

Skal delta på Til Start samlingene, både Gauldal 18. oktober, Nossum 24. oktober og Skoglund 25. oktober. Har vært en god del jobbing med invitasjoner og påmelding til samlingene.

**Sak 9: Eventuelt**

Rolf refererte til en e-post fra Per Jørgensen vedrørende Orkdalsregionen og deres manglende deltakelse på V75 lørdag 3. oktober. Det skulle være Orkdalsregionens dag. Rolf mente at formålet med regionsdager, med muligheter til å tjene penger, profilere sine sponsorer, ikke lenger er tilstede. Fikk støtte fra flere regioner – Trondheim og Gauldal, som også mente at regionsdager skulle være inntektsbringende for regionene. Ketil forsvarte Jørgensen. Leangen er pålagt å tjene mer penger, og V75 dagene er de klart beste for profilering av Leangens sponsorer/samarbeidspartnere. Rolf kontakter Jørgensen.

Sven-Tore viste til sin e-post fra 12.10.15 vedrørende en eventuell voldgiftssak og hvordan vil forbundet dekke inn kostnader til denne.

*«Når MNTF nå går inn i en voldgiftssak med betydelige kostnader, bør styret ha en sak knyttet til hvordan disse kostnadene er tenkt finansiert. Jeg ber om at dette tas opp på styremøtet i morgen.»*

Edmund svarte at spørsmålet var videresendt til DNT. Det er foreløpig ikke sendt inn sak til Voldgiftsretten. Saken er foreløpig til forberedelse. Det er vanskelig å fatte noe vedtak nå, men kommer det kostnader må disse dekkes over egenkapitalen.

**Trondheim 13.10.15**

**Sverre Hosen**